

**ΕΝΗΜΕΡΩΣΗ ΠΡΟΓΡΑΜΜΑΤΟΣ**

**30/04/22, 01/05/22 & 04/05/2022**

**ΠΡΟΓΡΑΜΜΑ  ΣΑΒΒΑΤΟΥ  30/04/2022**

|  |  |
| --- | --- |
| ΕΝΗΜΕΡΩΣΗ / Εκπομπή  | **WEBTV** **ERTflix**  |

**13:00**  |  **ΕΠΤΑ**   **(Ενημέρωση θέματος)**

Ενημερωτική εκπομπή.
Η πολιτική ανασκόπηση της εβδομάδας με οπτικοποιημένα video γίνεται και διαδραστική. Ο διάλογος για το πρώτο θέμα της επικαιρότητας, τον οποίο συντονίζει ο υποδιευθυντής του ενημερωτικού site της ΕΡΤ Τάσος Οικονόμου, αρχίζει δύο μέρες νωρίτερα με την ανακοίνωση του καλεσμένου στο ertnews.gr και συνεχίζεται κατά τη διάρκεια της εκπομπής.
Πρωτότυπη είναι και η παρουσίαση της εκπομπής, που γίνεται σε δύο στούντιο. Στο πρώτο βρίσκεται ο κεντρικός καλεσμένος, ενώ από το δεύτερο στούντιο παρεμβαίνουν ο καλεσμένος που προέρχεται από τον κοινωνικό και επιστημονικό χώρο, αλλά και οι τηλεθεατές μέσω των αναρτήσεών τους.
Στόχος της εκπομπής είναι, όχι μόνον η διαρκής ανανέωση, αλλά και η πολυφωνία, καθώς και ο εμπλουτισμός της συνέντευξης με τη συμμετοχή των τηλεθεατών.

**Καλεσμένη η υφυπουργός Μετανάστευσης και Ασύλου, Σοφία Βούλτεψη και ο βουλευτής του ΣΥΡΙΖΑ, Νίκος Βούτσης**

Παρουσίαση - Αρχισυνταξία: Βάλια Πετούρη
Δημοσιογραφική επιμέλεια: Τάσος Οικονόμου
Σκηνοθεσία: Γιώργος Σταμούλης
Διεύθυνση παραγωγής: Παναγιώτης Κατσούλης
Διεύθυνση φωτογραφίας: Ανδρέας Ζαχαράτος

**ΠΡΟΓΡΑΜΜΑ  ΚΥΡΙΑΚΗΣ  01/05/2022**

|  |  |
| --- | --- |
| ΨΥΧΑΓΩΓΙΑ / Εκπομπή  | **WEBTV** **ERTflix**  |

**01:30**  |  **Η ΑΥΛΗ ΤΩΝ ΧΡΩΜΑΤΩΝ (2021-2022) (ΝΕΟ ΕΠΕΙΣΟΔΙΟ)**   **(Ενημέρωση επεισοδίου)**

**Έτος παραγωγής:** 2021

«Η Αυλή των Χρωμάτων», η επιτυχημένη μουσική εκπομπή της ΕΡΤ2, συνεχίζει και φέτος το τηλεοπτικό ταξίδι της…

Σ’ αυτή τη νέα τηλεοπτική σεζόν, με τη σύμπραξη του σπουδαίου λαϊκού μας συνθέτη και δεξιοτέχνη του μπουζουκιού Χρήστου Νικολόπουλου, μαζί με τη δημοσιογράφο Αθηνά Καμπάκογλου, με ολοκαίνουργιο σκηνικό και σε νέα μέρα και ώρα μετάδοσης, η ανανεωμένη εκπομπή φιλοδοξεί να ομορφύνει τα Σαββατόβραδά μας και να «σκορπίσει» χαρά και ευδαιμονία, με τη δύναμη του λαϊκού τραγουδιού, που όλους μάς ενώνει!

Κάθε Σάββατο από τις 10 το βράδυ ως τις 12 τα μεσάνυχτα, η αυθεντική λαϊκή μουσική, έρχεται και πάλι στο προσκήνιο!

Ελάτε στην παρέα μας να ακούσουμε μαζί αγαπημένα τραγούδια και μελωδίες, που έγραψαν ιστορία και όλοι έχουμε σιγοτραγουδήσει, διότι μας έχουν «συντροφεύσει» σε προσωπικές μας στιγμές γλυκές ή πικρές…

Όλοι μαζί παρέα, θα παρακολουθήσουμε μουσικά αφιερώματα μεγάλων Ελλήνων δημιουργών, με κορυφαίους ερμηνευτές του καιρού μας, με «αθάνατα» τραγούδια, κομμάτια μοναδικά, τα οποία στοιχειοθετούν το μουσικό παρελθόν, το μουσικό παρόν, αλλά και το μέλλον μας.

Θα ακούσουμε ενδιαφέρουσες ιστορίες, οι οποίες διανθίζουν τη μουσική δημιουργία και εντέλει διαμόρφωσαν τον σύγχρονο λαϊκό ελληνικό πολιτισμό.

Την καλλιτεχνική επιμέλεια της εκπομπής έχει ο έγκριτος μελετητής του λαϊκού τραγουδιού Κώστας Μπαλαχούτης, ενώ τις ενορχηστρώσεις και τη διεύθυνση ορχήστρας έχει ο κορυφαίος στο είδος του Νίκος Στρατηγός.

Αληθινή ψυχαγωγία, ανθρωπιά, ζεστασιά και νόημα στα Σαββατιάτικα βράδια, στο σπίτι, με την ανανεωμένη «Αυλή των Χρωμάτων»!

**«Τα λαϊκά του Ελληνικού Κινηματογράφου»**
**Eπεισόδιο**: 17

Με ένα αφιέρωμα στα "Λαϊκά τραγούδια του Ελληνικού κινηματογράφου" συνεχίζει την περιπλάνησή της στους μουσικούς της προορισμούς "Η Αυλή των Χρωμάτων".

Η δημοσιογράφος Αθηνά Καμπάκογλου και ο συνθέτης Χρήστος Νικολόπουλος έχουν ετοιμάσει ένα νοσταλγικό αφιέρωμα – ταξίδι στα τραγούδια, τις μελωδίες του παλιού ελληνικού σινεμά που έκαναν την εμφάνισή τους στο κινηματογραφικό πανί, άφησαν εποχή και παραμένουν ζωντανά μέσα από τις διαχρονικές πολυαγαπημένες ταινίες.

Τις άλλοτε ασπρόμαυρες και άλλοτε πολύχρωμες σελίδες του ελληνικού κινηματογράφου, "ξεφυλλίζουμε" στην Αυλή μας, παρέα με ταλαντούχους, χαρισματικούς καλλιτέχνες, που ερμηνεύουν μοναδικά με "ψυχή" και βαθύ συναίσθημα, κάποια από τα ωραιότερα τραγούδια που έγραψαν κορυφαίοι συνθέτες και δημιουργοί.
Μαρία Ανδρούτσου, Χαρά Κεφαλά, Νάντια Κοντογεώργη, Μέμος Μπεγνής, Αντώνης Λουδάρος, Γιωργής Τσουρής.

Τιμή για την εκπομπή μας και ευγνωμοσύνη για την παρουσία του "μεγάλου" δημοφιλή ηθοποιού, σκηνοθέτη και σεναριογράφου, Γιώργου Κωνσταντίνου. Ενός καλλιτέχνη με μεγάλο εκτόπισμα, πολύχρονη και σημαντική πορεία στο θεατρικό, κινηματογραφικό και τηλεοπτικό σανίδι.

Ο συγγραφέας, στιχουργός και καλλιτεχνικός επιμελητής της εκπομπής Κώστας Μπαλαχούτης καδράρει μέσα από το "μικρό Εισαγωγικό", περιεκτικά αλλά συνάμα με πληρότητα και διεισδυτική ματιά, τη λαμπερή αυτή εποχή του ελληνικού κινηματογράφου και περιγράφει εύστοχα την αλληλεξάρτηση και την αλληλοκαθιέρωση τραγουδιών, δημιουργών, ερμηνευτών και ταινιών.

Τραγούδια από αυτή τη μουσική κληρονομιά, που παραμένουν φρέσκα και ζωντανά, ακούγονται στο Αφιέρωμα:

‘KAΘE ΛIMANI KAI KAΗMOΣ’, σε στίχους Πυθαγόρα και μουσική Γιώργου Κατσαρού, πρωτοτραγούδησαν το 1963, ο Πάνος Γαβαλάς και η Ρία Κούρτη, ΄BPEXEI ΣTH ΦTΩXOΓEITONIA’ στίχοι: Τάσος Λειβαδίτης, μουσική: Μίκης Θεοδωράκης, πρωτοερμήνευσε μοναδικά, το 1961, ο Σερ Γρηγόρης Μπιθικώτσης,
‘ΑΣ’ ΤΟ ΤΟ ΧΕΡΑΚΙ ΣΟΥ’, από την ταινία «Το Δόλωμα» σε στίχους Αλέκου Σακελλάριου και μουσική Κώστα Καπνίση, πρώτη ερμηνεία: Μουζάς – Λιγνός, το 1964.
Στην ταινία το κομμάτι, ερμηνεύει-ντουμπλάρει ο ηθοποιός Κώστας Φυσσούν, αδελφός του γνωστού ηθοποιού Πέτρου Φυσσούν. Η ταινία έκοψε 557.302 εισιτήρια κατά την πρώτη της προβολή στους κινηματογράφους της Αθήνας και του Πειραιά, κατατασσόμενη στη δεύτερη θέση ανάμεσα στις 93 ελληνικές ταινίες που προβλήθηκαν την κινηματογραφική περίοδο 1964 – 1965 (Στην πρώτη θέση ήταν το «Κορίτσια για φίλημα – 619.236)
Ερμηνεύουν Νάντια Κοντογεώργη – Αντώνης Λουδάρος.

‘MHN TA ΦIΛAΣ TA MATIA MOY’ από την ταινία: «Δακρυσμένα μάτια» σε στίχους και μουσική του Απόστολου Καλδάρα, πρωτοερμήνευσε η Βίκυ Μοσχολιού, το 1966,
‘ΤΟ ΦΕΓΓΑΡΙ ΠΑΝΩΘΕ ΜΟΥ’, στίχοι: Λευτέρης Παπαδόπουλος, μουσική: Μίμης Πλέσσας. Το απέδωσε ιδανικά, πρώτη φορά, το 1970, ο Τόλης Βοσκόπουλος. ‘ΕΚΛΑΨΑ ΧΤΕΣ’, ‘από την ταινία «Οι θαλασσιές οι χάντρες», το 1967 που ερμήνευσε ιδιαίτερα, η Μαίρη Χρονοπούλου. Στίχοι: Άκος Δασκαλόπουλος, μουσική: Μίμης Πλέσσας, ‘ΕΙΜΑΙ ΓΥΝΑΙΚΑ’ σε στίχους Γιάννη Δαλιανίδη και μουσική επίσης Μίμη Πλέσσα, από την ταινία: «Μια κυρία στα μπουζούκια».

«Ο ελληνικός κινηματογράφος έβαλε στα χείλη μας μεγάλους στιχουργούς, μεγάλους συνθέτες. Είναι όλος ο πολιτισμός μας μέσα στις ταινίες. Είναι πολύ σπουδαίο πράγμα αυτό, πόσο βαθύ και ουσιαστικό, όλοι μαζί είμαστε με έναν τρόπο, συγγενείς από αυτό» είπε ο Αντώνης Λουδάρος.

‘ΣΤΑΛΙΑ ΣΤΑΛΙΑ’ από την ταινία «Ο Πιο Καλός ο Μαθητής», σε στίχους Διονύση Τζεφρώνη και μουσική Γιώργου Ζαμπέτα. Πρώτη και καταπληκτική ερμηνεία από τη Μαρινέλλα, το 1968.

‘ΧΩΡΙΣΑΜΕ ΕΝΑ ΔΕΙΛΙΝΟ’ από την ταινία «Ορφανή σε ξένα χέρια», σε στίχους και μουσική Βασίλη Τσιτσάνη, πρωτοτραγούδησαν το 1947 οι: Πρόδρομος Τσαουσάκης, Ιωάννα Γεωργακοπούλου.

‘ΛΑΟΣ ΚΑΙ ΚΟΛΩΝΑΚΙ’ από την ομότιτλη ταινία. Το τραγούδι είναι σε στίχους και μουσική του Μανώλη Χιώτη και το πρωτοτραγούδησε το 1959, το αχώριστο δίδυμο στο πάλκο και τη ζωή, Μαίρη Λίντα - Μανώλης Χιώτης.

Η κωμωδία είναι σε σενάριο και σκηνοθεσία του Γιάννη Δαλιανίδη.
Πρωταγωνιστούν οι: Κώστας Χατζηχρήστος, Ρίκα Διαλυνά, Κάκια Αναλυτή, Ξένια Καλογεροπούλου, Κώστας Κακκαβάς και Σταύρος Ξενίδης. Η ταινία έκανε πρεμιέρα στις κινηματογραφικές αίθουσες στις 19 Οκτωβρίου του 1959 και προβλήθηκε τη σεζόν 1959-1960 κόβοντας 66.355 εισιτήρια, καταλαμβάνοντας την 11η θέση ανάμεσα σε 52 ταινίες της περιόδου αυτής.

Ο μέγας Χιώτης, εκτός από τα τραγούδια, έχει γράψει και όλα τα μουσικά μέρη της ταινίας. Μάλιστα παίρνει το βασικό μοτίβο του τραγουδιού και το παρουσιάζει στα πρότυπα των ξένων κινηματογραφικών συνθετών.

Ερμηνεύει ο Γιωργής Τσουρής.
Συμμετοχή Χαρά Κεφαλά, Νάντια Κοντογεώργη

‘ΚΟΚΚΙΝΑ ΧΕΙΛΙΑ’ (ΑΣ ΜΗΝ ΞΗΜΕΡΩΣΕΙ) από την ταινία «Ο φίλος μου ο Λευτεράκης». Επίσης ένα υπέροχο κομμάτι του Μανώλη Χιώτη το οποίο υπέγραψε και μουσικά και στιχουργικά και απέδωσε ερμηνευτικά, πάλι με τη Λίντα, το 1963.
‘ΜΠΟΥΡΝΟΒΑΛΙΑ’ από ταινία: «Ρεμπέτικο» σε στίχους Νίκου Γκάτσου και μουσική Σταύρου Ξαρχάκου, πρώτη ερμηνεία: Σωτηρία Λεονάρδου, το 1983.
‘ΜΑΛΙΣΤΑ ΚΥΡΙΕ’ από τη μουσικοθεατρική παράσταση «Μάλιστα Κύριε Ζαμπέτα» (Νικολόπουλος), σε στίχους Αλέκου Καγιάντα, μουσική και ερμηνεία Γιώργου Ζαμπέτα, το 1973
‘THΣ MIAΣ ΔPAXMHΣ TA ΓIAΣEMIA’ από την ομότιτλη ταινία, στίχοι, μουσική: Αττίκ (Κλέων Τριανταφύλλου), ‘ΚΡΙΜΑ ΤΟ ΜΠΟΪ ΣΟΥ’ από την, επίσης, ομότιτλη ταινία,
Στίχοι: Σέβη Τηλιακού, μουσική: Γιώργος Χατζηνάσιος
Πρωτοερμήνευσαν το 1970, οι: Μαρινέλλα και ο Μάριος.

‘ΤΟ ΖΕΪΜΠΕΚΙΚΟ ΤΗΣ ΕΥΔΟΚΙΑΣ’ σε μουσική Μάνου Λοΐζου, 1971. Ένα εμβληματικό, αναπόσπαστο κομμάτι, όχι μόνο του ελληνικού κινηματογράφου αλλά και της ιστορίας και του ελληνικού Πολιτισμού. Η ταινία ‘Ευδοκία’ έγινε διάσημη για το μουσικό της θέμα, ένα ζεϊμπέκικο που θεωρείται κλασσικό και ‘δείχνει’ Ελλάδα.

Η ιστορία του τραγουδιού: Το δίδυμο, Νικολόπουλος και Πολυκανδριώτης, θα παίξει και στο soundtrack της Ευδοκίας σε σκηνοθεσία του Αλέξη Δαμιανού και μουσική του Λοΐζου. Η ταινία θα «πετσοκοπεί» από τους λογοκριτές και θα καταλήξει «άπατη» στις αίθουσες. Νωρίτερα όμως στο 12ο Φεστιβάλ Ελληνικού Κινηματογράφου στη Θεσσαλονίκη η πρωταγωνίστρια του έργου Μαρία Βασιλείου (ντουμπλάρεται από την Ελένη Ροδά) θα αποσπάσει το Α΄ Βραβείο γυναικείου ρόλου ενώ αρκετός ντόρος γίνεται για τη μελωδία του περίφημου ζεϊμπέκικου που παραπέμπει σε «ιεροτελεστία». Εδώ ο Νικολόπουλος παίζει με το βραχνό τζουρά του Μουφλουζέλη, κατόπιν επιθυμίας του συνθέτη, που στην ουσία δίνει χρώμα και σφρίγος στο σκοπό. Ξύνει πληγές, γδέρνει καρδιές και πάει «κόντρα» στα στεγανά και στερεότυπα.
Ένα μοναδικό στιγμιότυπο του Αφιερώματος με μπροστάρη στις πενιές τον οικοδεσπότη Χρήστο Νικολόπουλο και ακόλουθους τους ταλαντούχους μπουζουκτσήδες της ορχήστρας μας, Δημήτρη Ρέππα και Γιάννη Σταματογιάννη.

‘ΧΑΘΗΚΕ ΤΟ ΦΕΓΓΑΡΙ’ από την ταινία: «Λόλα»
στίχοι: Βαγγέλης Γκούφας, μουσική: Σταύρος Ξαρχάκος. Σε πρώτη ερμηνεία και παρθενική για την καριέρα της, η Βίκυ Μοσχολιού, το 1964.
‘Η ΑΓΑΠΗ ΘΕΛΕΙ ΔΥΟ’ από την ταινία: «Η Αρχόντισα Κι ο αλήτης» σε στίχους Ντίνου Δημόπουλου και μουσική Νίκου Μαμαγκάκη, πρώτη ερμηνεία: Αλίκη Βουγιουκλάκη, Δημήτρης Παπαμιχαήλ, 1968
‘ONEIPO AΠATHΛO’ από την ομότιτλη ταινία (1968) και την «Ευτυχία» (2019). Στίχοι: Ευτυχία Παπαγιαννοπούλου, μουσική: Απόστολος Καλδάρας, πρώτη ερμηνεία από τον Σταμάτη Κόκοτα, το 1967.

Δυναμικό, νοσταλγικό φινάλε με την συμμετοχή όλων των καλλιτεχνών μας, υπό τους ήχους του μπουζουκιού του Χρήστου Νικολόπουλου και της ορχήστρας μας στο τραγούδι ‘ΥΠΟΜΟΝΗ’ από την ταινία: «Μοντέρνα Σταχτοπούτα», σε στίχους Αλέκου Σακελλάριου και μουσική Σταύρου Ξαρχάκου. Πρωτοερμήνευσαν το 1965, ο Γρηγόρης Μπιθικώτσης με την Αλίκη Βουγιουκλάκη.
Η ταινία με πρωταγωνιστές τη Βουγιουκλάκη και τον Παπαμιχαήλ ‘έσπασε’ τα ταμεία’, ήρθε 5η στη λίστα με τις πιο εμπορικές ταινίες (σε Αθήνα, Πειραιά, προάστια) της περιόδου 1964 - 1965,

Παρουσίαση: Χρήστος Νικολόπουλος - Αθηνά Καμπάκογλου
Σκηνοθεσία: Χρήστος Φασόης
Αρχισυνταξία: Αθηνά Καμπάκογλου
Δ/νση Παραγωγής: Θοδωρής Χατζηπαναγιώτης - Νίνα Ντόβα
Εξωτερικός Παραγωγός: Φάνης Συναδινός
Καλλιτεχνική Επιμέλεια: Κώστας Μπαλαχούτης
Σχεδιασμός ήχου: Νικήτας Κονταράτος
Ηχογράφηση - Μίξη Ήχου - Master: Βασίλης Νικολόπουλος
Διεύθυνση φωτογραφίας: Γιάννης Λαζαρίδης
Μοντάζ: Χρήστος Τσούμπελης
Δημοσιογραφική Επιμέλεια: Κώστας Λύγδας
Βοηθός Αρχισυντάκτη: Κλειώ Αρβανιτίδου
Υπεύθυνη Καλεσμένων: Δήμητρα Δάρδα
Δημοσιογραφική Υποστήριξη: Τζένη Ιωαννίδου
Υπεύθυνη Επικοινωνίας: Σοφία Καλαντζή
Τραγούδι Τίτλων: ‘Μια Γιορτή’
Ερμηνεία: Γιάννης Κότσιρας
Μουσική: Χρήστος Νικολόπουλος
Στίχοι: Κώστας Μπαλαχούτης
Σκηνογραφία: Ελένη Νανοπούλου
Ενδυματολόγος: Νικόλ Ορλώφ
Διακόσμηση: Βαγγέλης Μπουλάς
Φωτογραφίες: Μάχη Παπαγεωργίου

**ΠΡΟΓΡΑΜΜΑ  ΤΕΤΑΡΤΗΣ  04/05/2022**

|  |  |
| --- | --- |
| ΜΟΥΣΙΚΑ  | **WEBTV** **ERTflix**  |

**23:00**  |  **ΜΟΥΣΙΚΟ ΚΟΥΤΙ (ΝΕΟ ΕΠΕΙΣΟΔΙΟ)**   **(Ενημέρωση επεισοδίου)**

Το πιο μελωδικό «Μουσικό Κουτί» ανοίγουν, και τη φετινή σεζόν, στην ΕΡΤ1 ο Νίκος Πορτοκάλογλου και η Ρένα Μόρφη.

Καλεσμένοι από διαφορετικούς μουσικούς χώρους αποκαλύπτουν την playlist της ζωής τους μέσα από απροσδόκητες συνεντεύξεις.

Η ιδέα της εβδομαδιαίας εκπομπής, που δεν ακολουθεί κάποιο ξένο φορμάτ, αλλά στηρίχθηκε στη μουσική παράσταση Juke box του Νίκου Πορτοκάλογλου, έχει ως βασικό μότο «Η μουσική ενώνει», καθώς διαφορετικοί καλεσμένοι τραγουδιστές ή τραγουδοποιοί συναντιούνται κάθε φορά στο στούντιο και, μέσα από απρόσμενες ερωτήσεις-έκπληξη και μουσικά παιχνίδια, αποκαλύπτουν γνωστές και άγνωστες στιγμές της ζωής και της επαγγελματικής πορείας τους, ερμηνεύοντας και τραγούδια που κανείς δεν θα μπορούσε να φανταστεί.

Παράλληλα, στην εκπομπή δίνεται βήμα σε νέους καλλιτέχνες, οι οποίοι εμφανίζονται μπροστά σε καταξιωμένους δημιουργούς, για να παρουσιάσουν τα δικά τους τραγούδια, ενώ ξεχωριστή θέση έχουν και αφιερώματα σε όλα τα είδη μουσικής, στην ελληνική παράδοση, στον κινηματογράφο, σε καλλιτέχνες του δρόμου και σε προσωπικότητες που άφησαν τη σφραγίδα τους στην ελληνική μουσική ιστορία.

Το «Μουσικό κουτί» ανοίγει στην ΕΡΤ για καλλιτέχνες που δεν βλέπουμε συχνά στην τηλεόραση, για καλλιτέχνες κοινού ρεπερτορίου αλλά διαφορετικής γενιάς, που θα μας εκπλήξουν τραγουδώντας απρόσμενο ρεπερτόριο, που ανταμώνουν για πρώτη φορά ανταποκρινόμενοι στην πρόσκληση της ΕΡΤ και του Νίκου Πορτοκάλογλου και της Ρένας Μόρφη, οι οποίοι, επίσης, θα εμπλακούν σε τραγούδια πρόκληση-έκπληξη.

**«Το Μουσικό Κουτί του Βασίλη Τσιτσάνη»**
**Eπεισόδιο**: 30

Τον μεγάλο δάσκαλο και πρωτοπόρο δημιουργό Βασίλη Τσιτσάνη τιμά το Μουσικό Κουτί την Τετάρτη 4 Μαΐου στις 23:00 στην ERTWorld.

Ο Νίκος Πορτοκάλογλου και η Ρένα Μόρφη υποδέχονται τις σπουδαίες ερμηνεύτριες Γιώτα Νέγκα και Μάρθα Φριντζήλα, καθώς και το συγγραφέα Γιώργο Σκαμπαρδώνη και μοιράζονται ιστορίες και τραγούδια από τη ζωή του πιο τρυφερού και στιβαρού δημιουργού του ελληνικού τραγουδιού.

Στην παρέα έρχεται και μια ιδιαίτερη περίπτωση τραγουδιστή και μουσικού, ο Βασίλης Κορακάκης, που με το μπουζούκι του μάς ταξιδεύει στα τραγούδια που αγάπησε όλη η Ελλάδα!

Η ΣΥΝΝΕΦΙΑΣΜΕΝΗ ΚΥΡΙΑΚΗ το τραγούδι που έγινε ο εθνικός ύμνος της νεότερης Ελλάδας, η ΑΡΧΟΝΤΙΣΣΑ το αριστούργημα που γράφτηκε για έναν ανεκπλήρωτο έρωτα και ένα από τα πιο γνωστά λαϊκά τραγούδια χωρισμού, το ΤΙ ΣΗΜΕΡΑ ΤΙ ΑΥΡΙΟ ΤΙ ΤΩΡΑ παίζονται στο Μουσικό κουτί του Βασίλη Τσιτσάνη και είναι ένα μικρό δείγμα από τα 1500 περίπου τραγούδια που έγραψε ο ιδιοφυής μουσικοσυνθέτης και δεξιοτέχνης του μπουζουκιού.

«Μπροστά στον Τσιτσάνη και το έργο του νοιώθω δέος» εξομολογείται ο Νίκος Πορτοκάλογλου. «Είναι ο μεγάλος ισορροπιστής μεταξύ ανατολής και δύσης, ανάμεσα στην παράδοση και τη νεωτερικότητα. Είναι λόγιος, λαϊκός και πολλά άλλα».

Ο συγγραφέας Γιώργος Σκαμπαρδώνης έγραψε το ΟΥΖΕΡΙ ΤΣΙΤΣΑΝΗΣ, αφού μελέτησε τη ζωή και το έργο του όσο κανένας άλλος, «Ο Τσιτσάνης κατόρθωνε μέσα από τα τραγούδια του και έκανε τη μελαγχολία ευθυμία. Έγραφε τραγούδια με την προοπτική να ενταχθούν σε ένα γλέντι που ο κόσμος έπρεπε να τραγουδήσει, να χορέψει και να χαλαρώσει. Γι’ αυτόν το λόγο έγραψε συνειδητά και ορισμένα τραγούδια τα οποία ήταν παιγνιώδη, όπως τα ¨Καβουράκια¨».

«Η πιο έντονη εικόνα που έχω από τα τραγούδια του Τσιτσάνη είναι όταν είμαι στο δημοτικό και παίζει ο μπαμπάς μου μπουζούκι τραγουδώντας το ¨Κάνε λιγάκι υπομονή¨. Από τότε το τραγούδι αυτό κρατάει περίοπτη θέση στα προγράμματα μου» λέει η Γιώτα Νέγκα που ερμηνεύει με τον δικό της προσωπικό τρόπο το αξεπέραστο ΑΝΤΙΛΑΛΟΥΝΕ ΤΑ ΒΟΥΝΑ!

Η Μάρθα Φριντζήλα, που έχει αφιερώσει πολύ χρόνο και αγάπη στο έργο του Βασίλη Τσιτσάνη, καθηλώνει με την ερμηνεία της στην ανεπανάληπτη ΣΕΡΑΧ. «Δεν μπορεί να ισχύσει ένα νέο άγγιγμα στα τραγούδια του Τσιτσάνη γιατί είναι επίκαιρος. Το μόνο που υπάρχει είναι ότι όταν τραγουδάς, την ίδια στιγμή που είσαι εσύ εκεί, δεν μπορεί να μην είναι εκεί και η Νίνου και ο ίδιος και η Μπέλλου».

«Τίποτα δεν αγνόησα στα τραγούδια μου, η φαντασία μου φτερούγισε παντού. Μουσική και λόγια βγαλμένα από την καρδιά μου, παιγμένα από τα χέρια μου και μιλημένα από εμένα» ΒΑΣΙΛΗΣ ΤΣΙΤΣΑΝΗΣ 1915-1984

Παρουσίαση: Νίκος Πορτοκάλογλου, Ρένα Μόρφη
Σκηνοθεσία: Περικλής Βούρθης
Αρχισυνταξία: Θεοδώρα Κωνσταντοπούλου
Παραγωγός: Στέλιος Κοτιώνης
Διεύθυνση φωτογραφίας: Βασίλης Μουρίκης
Σκηνογράφος: Ράνια Γερόγιαννη
Μουσική διεύθυνση: Γιάννης Δίσκος
Καλλιτεχνικοί σύμβουλοι: Θωμαϊδα Πλατυπόδη – Γιώργος Αναστασίου
Υπεύθυνος ρεπερτορίου: Νίκος Μακράκης
Photo Credits : Μανώλης Μανούσης/ΜΑΕΜ
Εκτέλεση παραγωγής: Foss Productions

Παρουσίαση: Νίκος Πορτοκάλογλου, Ρένα Μόρφη
μαζί τους οι μουσικοί:
Πνευστά – Πλήκτρα / Γιάννης Δίσκος
Βιολί – φωνητικά / Δημήτρης Καζάνης
Κιθάρες – φωνητικά / Λάμπης Κουντουρόγιαννης
Drums / Θανάσης Τσακιράκης
Μπάσο – Μαντολίνο – φωνητικά / Βύρων Τσουράπης
Πιάνο – Πλήκτρα / Στέλιος Φραγκούς

**Mεσογείων 432, Αγ. Παρασκευή, Τηλέφωνο: 210 6066000, www.ert.gr, e-mail: info@ert.gr**